กทค.ให้ กสท.พัฒนาคลื่น 1800MHz จำนวน 20 MHz ถึงปี 61 ด้านกสท.เตรียมฟ้องศาลวันนี้
บอร์ด กทค.ให้ กสท.พัฒนาคลื่น 1800MHz จำนวน 20 MHz ได้ถึงปี 61 มั่นใจเปิดประมูลคลื่น 1800 MHz จำนวน 30 MHz ในวันที่ 11 พ.ย.นี้ได้ตามกำหนด ไม่หวั่น กสท.ยื่นฟ้อง ขณะที่กสท. เตรียมยื่นศาลปกครองบ่ายวันนี้ (10 พ.ย.) ขอคุ้มครองฉุกเฉินระงับประมูลคลื่น 1800MHz
10 พ.ย. 2558

ผู้สื่อข่าวรายงานว่า ที่ประชุมคณะกรรมการกิจการโทรคมนาคม (กทค.) มีมติเห็นชอบให้ บริษัท กสท โทรคมนาคม จำกัด (มหาชน) ปรับปรุงเทคโนโลยีบนคลื่นความถี่ย่าน 1800 MHz ในส่วนที่อยู่ภายใต้สัญญาสัมปทานและบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ไม่ได้ใช้งานไปจนถึงปี 61 จากที่ กสท.ขอใช้สิทธิถึงปี 68
อย่างไรก็ตาม กทค.มั่นใจว่าจะสามารถเปิดประมูลคลื่น 1800 MHz จำนวน 30 MHz ในวันที่ 11 พ.ย.นี้ได้ตามกำหนดเดิม โดยไม่ห่วงว่าทาง กสท.อาจจะยื่นฟ้องต่อศาลปกครอง
ขณะที่ นายสังวรณ์ พุ่มเทียน ประธานสหภาพแรงงานรัฐวอสาหกิจ บมจ.กสท โทรคมนาคม เปิดเผยว่า ทางสหภาพฯ จะยื่นคำฟ้องต่อศาลปกครองในช่วงบ่ายวันนี้และขอให้มีการไต่สวนฉุกเฉินเพื่อคุ้มครองให้มีการระงับการประมูลคลื่นความถี่ 1800 MHz  เพราะยังมีคดีที่ กสท.ได้ฟ้องร้องเกี่ยวกับคลื่น 1800 MHz ค้างอยู่ระหว่างการพิจารณาของศาล โดยเฉพาะประเด็นโต้แย้งที่ กสท.มีสิทธิใช้คลื่นถึงปี 61 หรือปี 68
“เราต่อสู้เรื่องนี้มานาน เราดูเหมือนเป็นผู้ร้ายของสังคม แต่ก็ต้องขอให้ศาลคุ้มครอง”นายสังวรณ์ กล่าวกับ”อินโฟเควสท์”